ועדת העלייה, הקליטה והתפוצות, כנסת 23, פרוטוקול מספר 46, 2020-08-19 09:30

דוד ביטן: שלום לכולם, אני מתכבד לפתוח את ישיבת הוועדה.

דוד ביטן: על סדר היום: העלאתם לישראל של הממתינים במחנות באדיס אבבה ובגונדר.

דוד ביטן: הדיון הזה מתקיים לפי בקשת השרה.

דוד ביטן: החלטות ממשלת ישראל בנושא הזה קיימות משנת 2003.

דוד ביטן: עד כה התקבלו עשר החלטות ממשלה.

דוד ביטן: החלטת ממשלה מספר 4869 מ-9 בפברואר 2020, שכותרתה "המשך הכניסה לישראל של בני קהילות גונדר ואדיס אבבה העומדים בתבחינים בהחלטת ממשלה מספר 1911 מיום 11 באוגוסט 2016", היא האחרונה בנושא עד כה.

דוד ביטן: החלטות ממשלה קודמות החלו ב- 2003; החלטה נוספת ב-2005; עוד אחת ב-2005; עוד אחת ב-2008; עוד אחת ב-2009; עוד אחת ב-2010; עוד אחת ב-2015; עוד אחת ב-2016 ועוד אחת ב-2018.

דוד ביטן: יותר מדיי החלטות, שיעלו את האנשים כבר ונגמור.

דוד ביטן: מהחלטת הממשלה בשנת 2003 עד 2020 הגיעו לארץ 23,400 איש ואישה.

דוד ביטן: כיום מחכים לעלות ארצה כ- 8,000 בני אדם שמפוזרים בתחנות באדיס אבבה ובגונדר.

דוד ביטן: החלטת ממשלה 4869 מפברואר 2020 מטילה על שר הפנים להמשיך לבחון ולאשר, בהתאם לחוק הכניסה לישראל, את כניסתם של מועמדים העומדים בכל התנאים המצטברים המפורטים בסעיף 2 בהחלטה זו ועונים על הקריטריונים שכלולים בסעיף 1 לאותה החלטה, מספר 1911, החלטה מ-2016, ושלא אושרה כניסתם לישראל אך ורק משום שתמה המכסה שנקבעה במסגרת החלטה מספר 1911 מ-2016.

דוד ביטן: לפי החלטה זו אמורים להגיע 398 מועמדים שכניסתם תאושר.

דוד ביטן: כניסתם של המועמדים לפי החלטה זו תחל בהקדם האפשרי ותושלם לא יאוחר מסוף שנת 2020.

דוד ביטן: בשנת 2020, עד כה, הגיעו לישראל 268 עולים בפועל, כש-18 מתוכם מתוקף חוק השבות.

דוד ביטן: לפיכך לפי החלטת הממשלה, 250 עולים, ובהתאם להחלטה זו 148 ממתינים לעלייה, שטרם רואיינו על ידי הסוכנות וטרם הוכנו לעלייה, שכן עובדי רשות האוכלוסין לא נמצאים באתיופיה בגלל הקורונה.

דוד ביטן: החלטת ממשלה מספר 4178 משנת 2018 תוקצבה על ידי האוצר ואמורה הייתה להביא 1,000 מועמדים, כולל בני ובנות זוג שנשואים להם, ילדיהם הקטינים של ההורים הזכאים וילדיהם הבגירים שהם רווקים ללא ילדים.

דוד ביטן: יישום ההחלטה אמור היה להסתיים לא יאוחר מ-1 בדצמבר 2019.

דוד ביטן: עד סוף שנת 2019 הגיעו מתוקף החלטה זו 601 מועמדים.

דוד ביטן: החלטה 4178 מתבססת על הקריטריונים של החלטת ממשלה 716, מ-15 בנובמבר 2015.

דוד ביטן: המועמדים שייכים ליהודי אתיופיה, זרע ישראל מצד אימהותיהם או אבותיהם, עזבו את ביתם לא יאוחר מ-1 בינואר 2010 וממתינים באדיס אבבה או בגונדר ויש להם משפחה מדרגה ראשונה בישראל.

דוד ביטן: חשוב לציין שהסוכנות הפסיקה לטפל בקהילות בגונדר ובאדיס אבבה כבר מאוגוסט 2013.

דוד ביטן: מאז התנאים במחנות נהיו קשים מאוד והממתינים לעלייה לישראל חיים במחנות בתת-תנאים מבחינת תחומי החינוך, היעדר מזון והיעדר שירותי רווחה ורפואה.

דוד ביטן: כמובן שבתקופת הקורונה זה לא מקום שהם יכולים להיות בו.

דוד ביטן: הייתי שם, יש מין בונגלוס מחימר שאנשים גרים בהם, במיוחד בגונדר, ובתקופת הקורונה זה מאוד מסוכן.

דוד ביטן: לפני שאני מעביר את רשות הדיבור לשרה, האם יש מישהו שיכול להסביר בקיצור את הקריטריונים לעלייה לפי החלטות הממשלה?

פנינה תמנו: זה יפורט בהמשך.

דוד ביטן: בבקשה, גברתי השרה.

דוד ביטן: יש סרטון שהכינו - - -

פנינה תמנו: לא, לא נקרין אותו.

דוד ביטן: זה יותר סרטון תדמית, אבל אנחנו נקרין לך את זה.

פנינה תמנו: דוד, יש דברים שנאמרים ביני לבינך - - -

דוד ביטן: לא משנה, כמה דקות זה?

דובר: זה דקה וחצי.

דוד ביטן: דקה וחצי?

דוד ביטן: תעלי את הסרטון.

פנינה תמנו: לא, אני לא מוכנה.

פנינה תמנו: השרה הגיעה לוועדה, השרה תחלי .

פנינה תמנו: טוב, אתם יודעים מה, אם אתם מתעקשים, בבקשה.

דוד ביטן: אולי זה סרטון תדמית, לא נורא, ניתן לך את זה.

דוד ביטן: ניתן לך דקה וחצי על חשבון התשדירים של תקופת הבחירות.

פנינה תמנו: דוד, אתה נשמע מקופח...

דוד ביטן: אתם מעלים או לא?

קריאה: בינתיים הם עולים...

דוד ביטן: אני לא יודע למה לוקח לזה זמן.

דוד ביטן: הדיון משודר באינטרנט ואנשים נכנסים לראות.

דוד ביטן: למשל, בדיון על האנטישמיות נרשמו חצי מיליון כניסות.

דוד ביטן: ראו את הדיון חצי מיליון איש ברחבי העולם, לא רק בישראל.

מיכל וונש: כמעט מיליון.

פנינה תמנו: זה לא עולה, אז אנחנו נדלג על זה.

פנינה תמנו: בוקר טוב.

פנינה תמנו: אני רוצה לומר לכם, כמי שהייתה הרבה זמן בכנסת, אחד התפקידים הבולטים מאוד של הכנסת זה לפקח, להביא לדיון דברים טעונים או נמצאים במחלוקת או שאינם פתירים והאזרחים סובלים מהם.

פנינה תמנו: היום אני מרגישה שזו ועדה של תקווה, שהיום אנחנו מביאים את הנושא ממקום של פריצת דרך.

פנינה תמנו: אני חושבת שהתחושה הזאת מובנת לא רק בקרב מי שיושבים כאן, אדוני היושב-ראש, ופועלים לא מעט שנים כדי לקדם את הנושא, אלא יש גם הכשרת הלבבות בקרב הפקידות.

פנינה תמנו: הסוגיה הזאת, שמנית את מספר ההחלטות לגביה, שמעידות פי כמה מכל דבר אחר על מורכבות הסוגיה, ולא רק על המורכבות, אלא על אי-שאיפה לסיים את הסוגיה.

פנינה תמנו: אדוני היושב-ראש, ההחלטות מעידות על זה, על חוסר תכנון נכון, על אי-התכווננות נכונה לפתור את הבעיה.

פנינה תמנו: אבל היום אנחנו יושבים כשכולם מבינים שאת נושא הממתינים באתיופיה יש לסיים, הן מבחינה אנושית, הן מבחינה ערכית, הן מבחינה יהודית, וזה צריך לקרות מהר.

פנינה תמנו: זה היה צריך לקרות לפני הקורונה, אבל על אחת כמה וכמה בתקופה הזאת שיש את הבעיות של הקורונה, שלהן השלכות גם בריאותיות וגם כלכליות, לצד מצב פוליטי שברירי שממנו סובלים הממתינים.

פנינה תמנו: לפני שבוע הגיע ללשכתי ד"ר בן 27.

פנינה תמנו: הוא עלה לארץ מאתיופיה לפני כשנה.

פנינה תמנו: הבחור צעיר, אינטליגנט, או-טו-טו מסיים את מבחני הרישוי כאן בארץ.

פנינה תמנו: הוא מספר לי איך הבת שלו הפכה להיות דור שני לממתינים.

פנינה תמנו: הוא היה בן 4 כשנכנס למחנות ההמתנה, עלה רק לפני כשנה, התחתן שם עם מישהי שאף היא ממתינה הרבה מאוד שנים, נולדה להם בת, אבל כשהוא עלה לא אפשרו לו לעלות עם אשתו והילדה.

פנינה תמנו: בתקופה הזאת של הקורונה הוא לא יכול לבקר אותן, הוא בקושי מצליח לתקשר איתן, הוא לא יודע מה מצב בריאותן ובתוך כל הדבר הזה הוא מנסה להתאקלם בישראל.

פנינה תמנו: זה דבר לא הגיוני, דבר לא נכון והמדינה וממשלת ישראל תיקח על כך אחריות.

פנינה תמנו: אני, כשרה בממשלה, אומרת לכם שהנושא הזה ייכנס לתקציב.

פנינה תמנו: נכון, לא הכול תלוי בשרת העלייה והקליטה.

פנינה תמנו: יש לי זכות גדולה לעסוק בנושא הזה, זה אחד הנושאים הגדולים ביותר שיושבים על השולחן שלי.

פנינה תמנו: בשלושת החודשים האחרונים בתפקידי אני לא חוסכת מאמצים בעניין הזה, בעזרת שותפים רבים, ואני רואה ושומעת את המשפחות ואת הקולות.

פנינה תמנו: זה מחזה קשה מאוד להגיע למרכזי קליטה ושאימהות צריכות ליפול לי על הרגליים.

פנינה תמנו: אני, כאדם, היה לי קשה מאוד להגיע למצב שאימהות צריכות ליפול לי על הרגליים.

פנינה תמנו: אימהות לא צריכות ליפול על הרגליים של מדינת ישראל וממשלת ישראל כדי שיעלו את הילדים שלהן.

פנינה תמנו: זה לא יהודי ואנחנו נסיים עם זה.

פנינה תמנו: אני חוזרת למשפט שאמרתי.

פנינה תמנו: היום אנחנו בהתכנסות של תקווה ופריצת דרך.

פנינה תמנו: מה שנותר זה להאיץ את הפתרון, לסגור את הקצוות, להעמיד את התקציב ולהתכנס למתווה.

דוד ביטן: מה התקציב שאת דורשת?

פנינה תמנו: תכף נגיע לפירוט.

דוד ביטן: שתדעי, אין לנו הרבה זמן היום.

פנינה תמנו: אתה כל הזמן אומר לי "אין לי זמן", אבל אתה יודע, אני אוהבת את הוועדה ועד שאני מגיעה לכנסת - - -

דוד ביטן: לא אמרתי שאין לי זמן, אמרתי שאין לי הרבה זמן.

פנינה תמנו: אני רואה את הזמן.

פנינה תמנו: אני יודעת כמה אתה שותף בכיר בעניין הזה, רק השבוע אתה ואני שוחחנו עם שר האוצר על הנושא.

פנינה תמנו: בעזרת השם אנחנו נצליח להגיע לפריצת דרך.

פנינה תמנו: קודם נציג את המתווה כדי לסבר את האוזן.

פנינה תמנו: שני עמודי התווך שהמתווה פועל על פיהם: 1.

פנינה תמנו: לתת את הפתרון למשפחות ולממתינים, מאחדים את המשפחות, מעלים את מי שממתין שנים רבות וגם דואגים שמי שלא זכאי יקבל תשובה שלילית.

פנינה תמנו: 2.

פנינה תמנו: אנחנו לא נקבל ולא נאפשר התקדמות בעניין הזה אם אנחנו לא מתכוונים לתת פתרון אמיתי לסוגיה בכללותה.

פנינה תמנו: השאיפה היא לסגור את המחנות עד שנת 2023.

דוד ביטן: תנסי להתייחס איך אנחנו יכולים למנוע שיהיה עוד פעם מחנה נוסף.

דוד ביטן: בפעם שעברה כולם חתמו שלא יהיה ובסוף היה.

פנינה תמנו: אף אחד לא חתם בפעם שעברה.

דוד ביטן: ראיתי את החתימה.

פנינה תמנו: השאלה הזאת מאוד נכונה.

פנינה תמנו: שלב א' מדבר על יישום מלא של החלטה 716, כשאנחנו מדברים על קרבה מדרגה ראשונה.

פנינה תמנו: כשנכנסתי לתפקידי בחודש מאי האמנתי שלמרות ואף על פי הקורונה אנחנו יכולים להעלות 4,500, שזה סדר הגודל של הדרגה הראשונה, עד סוף 2020.

פנינה תמנו: הם עומדים בהחלטת ממשלה, החלטת הממשלה הזאת התקבלה ב-2015, אין פה שאלה בכלל לגבי היישום, וצריך לבצע.

פנינה תמנו: רק כדי לסבר את האוזן, עד עתה עלו יותר מ-11,000 עולים חדשים מכל העולם, אין שום סיבה לספור את הממתינים בזכוכית מגדלת.

פנינה תמנו: ב-2019 עלו 35,000, אבל תמיד נראה שהמדינה קורסת תחת הנטל כשמדובר באתיופים ובבני מנשה.

פנינה תמנו: זה לא מתקבל על הדעת.

פנינה תמנו: אנחנו צריכים לדבר על ציונות ולא לדבר רק על עליות איכותיות.

פנינה תמנו: כל עם ישראל צריך להכיר את המספרים כי לכולם יש איזה חרדה או חשש.

פנינה תמנו: אלה המספרים – דרגה ראשונה שהופרדו, ילדים, הורים, אחים, בסך הכול כ-4,500.

פנינה תמנו: הם צריכים לעלות עד סוף שנת 2020, כאשר משרד העלייה והקליטה אמון על כל תוכנית הקליטה, בין אם זה הפתרונות שיש לנו במקומות הפנויים במרכזי הקליטה ומקומות נוספים שאנחנו מייצרים; פתרונות דיור זמניים שאנחנו מייצרים – זה יכול להיות גם אכסניות, אבל זה לא מה שיעכב.

פנינה תמנו: אנחנו רוצים שהם יגיעו לכאן.

פנינה תמנו: גם אם נצטרך לסגור כפרי נוער או אכסניות, אנחנו נעשה את זה.

פנינה תמנו: הפתרון השלישי – קליטה ישירה.

פנינה תמנו: יש רבים שממתינים, אם זה אחות אחת מתוך שלוש אחיות שנמצאות כאן.

פנינה תמנו: במקרה כזה אין סיבה שהיא תלך למרכז קליטה, היא יכולה להתגורר ליד המשפחה.

פנינה תמנו: אנחנו נעמיד את המעטפת – את העו"סים, את מלווי הקליטה, את כל מה שצריך.

פנינה תמנו: אנחנו עובדים על תוכנית קליטה מאוד משמעותית.

פנינה תמנו: שלב ב' – במקביל אנחנו מקימים ועדה, ועדת חריגים או ועדת השלמות - כפי ששוחח איתי אתמול בעניין זה אברהם נגוסה - במשרד הפנים לבחינת זכאות הממתינים שהם דרגה ראשונה.

שלומית אבינח: רשות האוכלוסין או משרד הפנים?

פנינה תמנו: זה היינו הך.

פנינה תמנו: כשאני אומרת משרד הפנים, הכוונה לגוף הרלוונטי שזה רשות האוכלוסין וההגירה.

פנינה תמנו: ההרכב של הוועדה יהיה שונה מצצה שהיה בעבר.

פנינה תמנו: המטרה שלנו היא שבהרכב הזה יעמוד שופט בדימוס, על פי בקשת ודרישת משרד הפנים.

פנינה תמנו: אנחנו נכניס לשם שני קייסים, דבר שהוא חשוב לנו מאוד.

פנינה תמנו: עד עתה הקייסים שלנו לא היו שותפים להחלטות, למרות שהם אלה שמכירים את אילן היוחסין, את הצאצאים.

פנינה תמנו: אנחנו מדברים על זרע ישראל, על אנשים שהם חלק מביתא ישראל מדורי דורות.

פנינה תמנו: לכן מאוד-מאוד חשוב שהידע המשמעותי של בני הקהילה יבוא לידי ביטוי בתוך הוועדות, אחרת זה לסרבל את העניינים.

תהלה פרידמן: אבל חלק מהם הם לא פלאשמורה?

פנינה תמנו: הסיפור הוא שזה אנוסים, תקופות קשות - - -

תהלה פרידמן: אני מבינה, אבל את אומרת שהקייסים חשובים כי זה ביתא ישראל.

פנינה תמנו: כי הם מכירים אותם.

פנינה תמנו: בוועדה יהיו גם שני נציגים של רשות האוכלוסין ונציג ציבור.

דוד ביטן: כמה נשארים אחרי שאת מעלה את ה-3,300?

דוד ביטן: כמה את מעלה בשלב ראשון?

פנינה תמנו: 4,500 שהם זכאים.

דוד ביטן: אז כמה מתוכם את מעלה בשלב הראשון?

פנינה תמנו: 4,500, בלי כל פעם 200, 300, 400.

דוד ביטן: את כולם?

פנינה תמנו: כן, את כולם.

דוד ביטן: אז בשביל מה את צריכה ועדת חריגים?

פנינה תמנו: ועדת החריגים היא למי שלא זכאי.

פנינה תמנו: אני לא מעלה את כל ה-4,500 ביום אחד.

פנינה תמנו: זה היה אמור להיות מאוקטובר עד דצמבר, עלייה של חודשיים.

דוד ביטן: אז אני שואל שאלה פשוטה: את מעלה את השלב הראשון עכשיו, ומה שנשאר זה ועדת חריגים?

פנינה תמנו: במקביל מקימים את ועדת החריגים - - -

דוד ביטן: זה לא תוספת ל-4,500.

פנינה תמנו: אנחנו משערים, בהערכה גסה, שיש בין 8,000 ל-14,000 אנשים.

דוד ביטן: אבל חלק כבר העלינו.

דוד ביטן: העלינו כבר 2,000 איש.

פנינה תמנו: יש שאומרים שזה יותר מתכנס לכיוון ה-8,000.

דוד ביטן: שיש עכשיו?

פנינה תמנו: שכרגע יש בין 8,000 ל-14,000.

פנינה תמנו: זו הערכה.

דוד ביטן: גברתי השרה, על מנת שנסיים את העניין הזה אחת ולתמיד כרגע – אם בעוד חמש שנים יהיה מישהו שיטען שהוא זכאי לעלות, אני לא אומר שלא, אבל אנחנו צריכים לסגור את הנושא של המחנות.

דוד ביטן: צריך לעשות את זה בצורה מהירה ולסגור את המחנות.

דוד ביטן: אז בשביל מה צריך ועדת חריגים שתדון אם את מעלה את כל מי שנמצא במחנות?

פנינה תמנו: כי יש לך קרבת משפחה דרגה 2, שזה בני דודים ומקרים ייחודיים.

פנינה תמנו: יש מקרים יוצאי דופן, למשל של נכדים.

דוד ביטן: הם יושבים במחנות?

פנינה תמנו: כן.

דוד ביטן: אז תעלי אותם ונגמר הסיפור.

תהלה פרידמן: אדוני היושב ראש, יש שם אנשים ש-15 שנה במחנה, צריך להעלות את כולם.

פנינה תמנו: אלה לא עומדים בקריטריונים של החלטת הממשלה.

דוד ביטן: לכן אני שואל כמה את מעלה בשלב הראשון.

פנינה תמנו: כ-4,500.

דוד ביטן: וכמה יישארו לך במחנות?

שלומית אבינח: כ-5,500 מינימום ומקסימום 14,000.

דוד ביטן: אז זה לא יגמר אף פעם.

פנינה תמנו: דוד, תן לי לסיים את המתווה.

דוד ביטן: אני שואל אותך שאלות, זו לא הרצאה.

דוד ביטן: גברתי השרה, אנחנו לא בהרצאות.

דוד ביטן: אנחנו נשאל שאלות גם באמצע.

פנינה תמנו: אין בעיה, אבל אני רוצה להסביר לך.

פנינה תמנו: אתה לא יכול להגיד "זה לא יגמר".

פנינה תמנו: אם זו הגישה שזה לא ייגמר, זו בעיה.

דוד ביטן: אני רוצה להעלות את מי שנמצא שם כרגע.

דוד ביטן: אני לא פותח פתח שיבואו אליי עוד 8,000 תוך שנתיים ואנחנו נשב עוד פעם לדון.

דוד ביטן: לזה אני מתכוון כשאני אומר שזה לא יגמר.

פנינה תמנו: הקריטריון הוא של מי שנכנס עד 2015 ויש רשימות מסודרות.

פנינה תמנו: זה לא שפתאום עכשיו אדם צץ ואומר אני רואה שיש עלייה ואז נכנסים לך עוד.

פנינה תמנו: לא.

פנינה תמנו: גם האנשים בתוך המחנות, הקהילות, לא נותנים להיכנס.

פנינה תמנו: צריך להבין שגם בסוף הסאגה, גם אחרי שנסגור את המחנות, לא תהיה אפליה לעומת מדינות אחרות ויישאר ערוץ לבקשות פרטניות.

דוד ביטן: בסדר, אין בעיה.

דוד ביטן: אם מישהו ירצה לעלות ומגיע לו, שיעלה, אבל לא דרך המחנות.

פנינה תמנו: לא דרך המחנות.

דוד ביטן: כי שם, בעקבות קיומו של המחנה, כל הזמן הופעל לחץ.

דוד ביטן: הם גם חיים בעוני ולכן יש תמיד דרישה להעלות אותם, ובצדק.

דוד ביטן: אני לא אומר שלא, שלא תבינו לא נכון, אבל מי שרוצה לעלות בעוד שלוש-ארבע שנים והוא יוכיח לוועדה – ועדת חריגים, בשביל זה את מקימה אותה – שמגיע לו, אהלן וסהלן, אין ויכוח על זה.

פנינה תמנו: נכון, בלי מחנות.

פנינה תמנו: אני מבינה את מה שאתה אומר.

פנינה תמנו: החלק הראשון זה לסיים עם דרגה ראשונה.

פנינה תמנו: החלק השני זה לעשות בדיקה זריזה של מי שטוענים לזכאות לעלייה, נמצאים ברשימות והם נכנסו עד 2015.

פנינה תמנו: גם שם כ-4,500, שם בודקים את הזכאות, כולל הרבה קריטריונים מסביב – אני לא רוצה להיכנס לסעיפים ולניסוחים – כאשר בסוף אנחנו נותנים גם תשובות סופיות, בין אם עולים או לא עולים.

פנינה תמנו: אותם אנשים יכולים לערער, אבל הם יקבלו תשובה סופית.

פנינה תמנו: שער בלבך שאנשים מחכים משנות ה-90, לא מקבלים תשובה לא לכאן ולא לכאן.

דוד ביטן: אין לי ויכוח על זה, אני תומך בזה.

פנינה תמנו: לאחר מכן אנחנו מכניסים את משרד החוץ לתמונה.

פנינה תמנו: בעצם כבר חצי מהאנשים הגיעו, במקביל מעלים את אותם אנשים שנכנסו לוועדה בקצב יותר מהיר.

פנינה תמנו: הוועדה דנה כל חודש במטרה שכל חודש יעלו אלה שאושרו.

פנינה תמנו: במקביל אנחנו מתחילים מהלך עם משרד החוץ יחד עם ממשלת אתיופיה.

פנינה תמנו: המטרה היא ללכת עם הממשלה ולייצר פתרונות לאותם אנשים שלא זכאים לעלות, אבל נמצאים שם.

פנינה תמנו: אין להם תושבות.

דוד ביטן: איפה הם נמצאים?

דוד ביטן: באתיופיה או במחנות?

פנינה תמנו: במחנות או מסביב המחנות ואין להם זכאות.

פנינה תמנו: אנחנו מאמינים שלאותם אנשים שאינם זכאים צריך להעניק סיוע מסוים, בין אם זה לראות שיש להם תושבות בגונדר או באדיס, או מבחינה כלכלית.

פנינה תמנו: אנחנו נמצא את הקונסטלציה, לא נפרט פה דברים שאנחנו לא יודעים איך הם יעבדו.

פנינה תמנו: כשזה מתכנס ל-2023 אז אנחנו רוצים לסגור את המחנות.

פנינה תמנו: בכל מקרה, הערוץ יישאר פתוח, ערוץ כמו בכל מדינה בעולם שלא סוגרים משם את העלייה.

פנינה תמנו: משאירים את הפתח שאנשים יישארו בכפר - - -

דוד ביטן: לא סוגרים עלייה לפי חוק השבות לא לפי חוק כניסה לישראל.

דוד ביטן: זה כל הרעיון.

דוד ביטן: פה את מעלה לפי חוק הכניסה לישראל.

דוד ביטן: לפי חוק השבות כרגע כמעט לאף אחד לא מגיע לעלות.

דוד ביטן: אנחנו מדברים על חוק הכניסה לישראל.

דוד ביטן: פה אין חובה על מדינת ישראל, אבל יש כבר החלטה לגבי האנשים האלה ולכן הם זכאים לעלות בלי שום ויכוח.

דוד ביטן: אני לא מקבל את הטענות האלה שלא.

דוד ביטן: כן, הם זכאים לעלות.

דוד ביטן: בוועדת החריגים את בעצם פותחת פתח שלפי חוק הכניסה לישראל יעלו עוד ועוד.

דוד ביטן: מכוח מה?

פנינה תמנו: לא.

פנינה תמנו: ועדת חריגים חייבת לדון כי עדיין אין קריטריונים לדרגה שנייה.

דוד ביטן: רק על זה.

פנינה תמנו: רק על זה, ברור.

פנינה תמנו: זה על אנשים שנמצאים שם.

פנינה תמנו: רק מי שנמצא במחנה.

דוד ביטן: שיושבים כבר במחנה, לא מי שלא במחנה.

פנינה תמנו: לא, לא.

דוד ביטן: מי שברשימות של הסוכנות.

דוד ביטן: כל האנשים שנמצאים ברשימה של הסוכנות, נכון?

פנינה תמנו: כן, חד-משמעית.

פנינה תמנו: אני מבהירה את זה פה, קבל עם ועדה.

פנינה תמנו: ועדת החריגים נועדה לטובת האנשים שנמצאים במחנות והם בקרבה מדרגה שנייה.

מיכל וונש: למה אנחנו מדברים על ועדת חריגים במקום על האלפים שאנחנו צריכים להעלות במחנות?

מיכל וונש: בואו נתמקד רגע, אם אפשר - - -

דוד ביטן: אני בדעה קצת שונה.

דוד ביטן: בשביל מה ועדת חריגים?

דוד ביטן: יש שם 4,500, בואו נעלה את כולם.

דוד ביטן: לא צריך ועדת חריגים, לא צריך כלום.

מיכל וונש: יש שם הרבה יותר מ-4,500, אדוני היושב-ראש.

דוד ביטן: הם כבר ברשימות, הם כבר יושבים שם עשר שנים.

דוד ביטן: נעלה את כולם ונסגור את המחנות מייד, לא צריך ב-2023.

פנינה תמנו: את כל ה-8,000?

דוד ביטן: מי שנמצא ברשימות של הסוכנות ומגיע לו להיות, שיעלה.

דוד ביטן: למה צריך ועדת חריגים, לפתוח עוד פתח?

דוד ביטן: אני לא מבין את זה.

דוד ביטן: בואו נגמור את העניין אחת ולתמיד, אבל נסגור את המחנות.

דוד ביטן: לא ב-2023, כי אז יהיו שם עוד 8,000 איש.

דוד ביטן: זה לא יעזור לנו כלום.

דוד ביטן: בואו נעלה מייד את כולם, לא צריך ועדת חריגים.

דוד ביטן: אז קיבלנו 2,000 איש נוספים.

דוד ביטן: מה קרה?

דוד ביטן: אני לא רואה אסון בכלל, ונגמר העניין.

דוד ביטן: ככה, בשיטה שלך, לא נסגור את המחנות.

פנינה תמנו: אגב, אני בעד.

פנינה תמנו: אם היינו יכולים מחר להנחית מטוסים ולהביא את כולם, אני בעד.

פנינה תמנו: אני בעד לסגור מייד את המחנות.

דוד ביטן: עד 2021, בסדר מקובל, אני לא מתווכח.

פנינה תמנו: אני ריאלית, אבל גם פרקטית.

פנינה תמנו: המתווה הזה הוא מתווה מוסכם, לאחר דיונים ושיחות עם משרד ראש הממשלה ומשרדים אחרים רלוונטיים.

פנינה תמנו: אם היה ניתן – מישהו חשב שצריך בכלל מבצע, ללכת במבצע ולהעלות את כולם, כמו שאתה אומר.

פנינה תמנו: כל מי שממתין היום, בין אם זה 8,000 או 14,000 ולסגור את המחנות.

פנינה תמנו: זו הגישה שלנו, אנחנו בעד, אבל לצערי זה לא בהסכמות.

דוד ביטן: עם כל הכבוד, אנחנו לא מחויבים להחלטת ממשלה וגם לא מחויבים למשא ומתן שהיה בתוך משרדי הממשלה.

דוד ביטן: אני בעד להעלות את כולם במכה אחת ולסגור את המחנות.

דוד ביטן: לסגור אותם לגמרי.

דוד ביטן: כמובן כל מי שברשימה של הסוכנות.

קריאה: זה "מבצע דוד".

מיכל וונש: יש שם אנשים שחיים כיהודים כבר 15 שנה.

מיכל וונש: אני מסכימה איתך, אדוני היושב-ראש.

דוד ביטן: אני בעד.

דוד ביטן: אני לא יודע מה דעת הח"כים, נשמע אותם, אבל צריך לסיים את הפרשה אחת ולתמיד.

מיכל וונש: אמת, אחת ולתמיד.

מיכל וונש: אגב, הח"כים מסכימים.

דוד ביטן: אנחנו סתם פותחים פתח למשיכת זמן.

פנינה תמנו: אני לא נגד, אני בעד שיעלו את כל מי שבמחנות.

דוד ביטן: כל אלה שברשימות.

דוד ביטן: יש רשימות?

דוד ביטן: כמה יש ברשימות?

דוד ביטן: ג'וש, כמה יש ברשימות?

ג'וש שוורץ: אף אחד לא יודע.

ג'וש שוורץ: לסוכנות היהודית אין רשימות.

ג'וש שוורץ: מדובר בחוק הכניסה לישראל ומשרד הפנים ורשות האוכלוסין אחראים לזה.

מיכל יוספוף: בוקר טוב, אני מרשות האוכלוסין וההגירה, מנהלת אגף אוכלוסיות - - -

דוד ביטן: כמה אנשים נמצאים נכון לעכשיו ברשימות, כאלה שזכאים לעלות?

דוד ביטן: כלומר, כמה יש היום במחנות שכבר עברתם וניטרתם וראיתם מה כל אחד מגיע לו ולא מגיע לו.

דוד ביטן: כמה יש?

מיכל יוספוף: כפי שהבהרנו אתמול לוועדה, יש כרגע, בפוטנציאל, כ-8,000 איש.

דוד ביטן: שגרים במחנות ושהגיעו עד 2015 לשם?

מיכל וונש: כולם הגיעו עד 2015.

מיכל יוספוף: כאלה שהגיעו עד 2015.

מיכל יוספוף: אלה הרשימות שקיבלנו מהפעילים פה בארץ.

דוד ביטן: זה מה שיש?

פנינה תמנו: אפשר להעלות את כולם עכשיו.

דוד ביטן: עד סוף 2021.

פנינה תמנו: אני בעד להעלות, זו המטרה.

פנינה תמנו: צריך להבין שזו החלטת ממשלה.

פנינה תמנו: בסוף אני, כשרת העלייה והקליטה, כמו שאתה יודע, אין לי את הסמכות לאשר עלייה.

פנינה תמנו: כשאני הולכת למתווה שהוא הכי זריז – אגב, הרבה שנים לא הביאו שום מתווה גרנדיוזי ורציני כמו שאני מניחה לך פה – הוא צריך להיות בהסכמות.

דוד ביטן: אנחנו מברכים על המתווה, אבל אנחנו לא נאשר את המתווה הזה.

פנינה תמנו: אתה לא יכול לאשר, אתה - - -

דוד ביטן: לא, אנחנו מבקרים את הממשלה, עם כל הכבוד.

דוד ביטן: אני אומר את דעתי, אני מקווה שהח"כים יהיו איתי, אנחנו רוצים לסגור את המחנות תוך זמן קצר, להעלות את כל מי שנמצא שם, בלי ועדת חריגים וכו'.

דוד ביטן: אז העלינו 2,000 איש נוספים, זה לא מה שיגרום למדינת ישראל משהו, ולגמור את העניין הזה אחת ולתמיד תוך כדי סגירת המחנות.

דוד ביטן: ועדת חריגים צריכה להיות למקרה שבעוד שנה יבוא מישהו ויגיד: שכחו אותי, אני לא הייתי במחנה, אבל מגיע לי.

דוד ביטן: אז בסדר, ידונו בו, אין לי בעיה, אבל לא נעלה עכשיו 2,000, 3,000 ועוד פעם 4,000, להתעסק איתם שנתיים ואחר כך עוד פעם יהיו הפגנות ועוד פעם יבואו אנשים ויגידו למה לא מעלים, ובינתיים במחנות יהיו כבר 9,000 איש.

דוד ביטן: לא נגמור עם זה לעולם.

דוד ביטן: מה העמדה של חברי הכנסת?

מאיר כהן: גברתי השרה, היות שהייתי שם, וכבר כמה שנים – כמו דוד ביטן, הוא אפילו יותר ממני – אנחנו מתעסקים עם הסוגיה, אנחנו יודעים מה הנתונים.

מאיר כהן: צריך לקבל החלטה אמיצה, החלטה אמיצה שעולה כסף, אבל אין מדינה אחרת בעולם שבה יש יהודים שמתייחסים אליהם כך.

מאיר כהן: אין בשום מקום.

מאיר כהן: הרי בוודאי ובוודאי אם זה היה באחת ממדינות אירופה או מזרח אירופה או אמריקה, דברים כאלה לא היו קורים.

דוד ביטן: אבל שים לב, זה לפי חוק אחר, לא לפי חוק השבות.

דוד ביטן: עם חוק השבות אף אחד לא היה מתווכח, היו מעלים את כולם.

מאיר כהן: בוודאי, אבל בסופו של דבר מה שמאחד בין החוקים האלה זה הטלת הספק ביהדותם.

מאיר כהן: כולם יודעים את זה, צריך לשים את זה כאן.

מאיר כהן: יש אנשים שאומרים אלה יהודים ואלה לא יהודים, אלה כשרים ואלה לא כשרים.

מאיר כהן: לכן אני אומר שיש פעמים לאורך ההיסטוריה של מדינת ישראל שהטילו ספק בכל מיני עדות כאלה ואחרות ובסוף תמיד התקבלה החלטה אמיצה שבמקום שיש ספק, אין ספק.

מאיר כהן: לכן אני כל כך תומך בדרך שלך ובמה שאמרת, שצריך שנה-שנתיים - - -

דוד ביטן: עד סוף 2021 ולגמור את הפרשה הזאת.

מאיר כהן: עד סוף 2021 ולסגור את המחנות האלה.

מאיר כהן: כל עוד המחנות האלה קיימים, הם יהיו אבן שואבת.

דוד ביטן: הבעיה לא תיגמר, ובצדק.

מאיר כהן: יבואו מהכפרים.

מאיר כהן: צריך לסגור.

מאיר כהן: מקבלים החלטה כזאת, מעלים אותם.

מאיר כהן: צריך לקבל החלטה אמיצה.

מאיר כהן: פנינה, זו שעת הכושר שלך, את שרה בכירה בממשלה הזאת.

מאיר כהן: שרת קליטה היא שרה בכירה ואת צריכה לשים את כל יהבך בדבר הזה.

מאיר כהן: תשיגו את התקציבים, תעלו את האנשים ושיירשם שבמשמרת שלך פתרו את הסוגיה הכואבת הזאת.

פנינה תמנו: בעזרת השם.

מיכל וונש: אדוני היושב-ראש, אני רוצה לומר שאני פה בזכות אבות.

מיכל וונש: פה בוועדה הזאת, אדוני היושב-ראש, קוטלר זה שם של כבוד.

מיכל וונש: אני אומר לך, אדוני היושב-ראש, אתה לא יודע, אבל אני בזכות אבות - - -

דוד ביטן: אני יודע.

דוד ביטן: אתם יודעים שאימא שלה הייתה המזכירה של מנחם בגין.

מיכל וונש: זה נכון.

מיכל וונש: אדוני היושב-ראש, אני רוצה לומר שאני פה בזכות אבות, כי את המאבק הזה אני מלווה בזכות אבות, בזכות פרופ' ארווין קוטלר, אבי, שעם ברוך טגניה - - -

דוד ביטן: אז יש לך ניגוד עניינים עכשיו.

דוד ביטן: ..

מיכל וונש: אין לי ניגוד עניינים, אדוני היושב-ראש, כי זה חזונה, ייעודה וערכיה של מדינת ישראל.

מיכל וונש: אין לי ניגוד עניינים, כי זו המשמעות של התפילה לציון.

מיכל וונש: הבוקר זכיתי לעלות להר הבית.

מיכל וונש: הייתי בירושלים שאליה מתפללים אלפי שנים יהודי אתיופיה.

מיכל וונש: כל מי שנמצא במחנות הללו נמצא שם כבר 15 שנים, מתפלל שלוש פעמים ביום לעלות לירושלים.

דוד ביטן: הרוב, לא כולם.

דוד ביטן: יש כאלה שבאו ב-2015.

מיכל וונש: כולם מתפללים.

מיכל וונש: אין שם אף אחד שבא אחרי 2015.

מיכל וונש: מ-2015 השערים נסגרו.

מיכל וונש: אדוני היושב-ראש, אני זוכה לשבת בוועדה שלך והשרה אמרה לנו - - -

דוד ביטן: נראה אותם לא מעלים את כולם במכה.

דוד ביטן: מה זה, שיקולים תקציביים מונעים עלייה?

דוד ביטן: עוד לא שמעתי ששיקולים תקציביים מונעים עלייה.

דוד ביטן: אז שיעלו את הדולרים – במקום להעלות אנשים, נעלה דולרים.

דוד ביטן: יביאו לנו דולרים ולא צריך אנשים.

דוד ביטן: שיקולים תקציביים לא צריכים למנוע, זה לא 200,000 איש שבאים, זה כולה כמה אלפים.

מיכל וונש: השרה התחילה בכך שפה זו ועדה של תקווה.

מיכל וונש: בכל פעם שאנחנו נפגשים פה זו עדה של תקווה.

מיכל וונש: תחת חסותך בוועדה הזאת אנחנו מדברים על גל העלייה הצפוי.

מיכל וונש: על מה אנחנו מדברים כל פעם, אדוני היושב-ראש?

מיכל וונש: השתלבות והסרת חסמים.

מיכל וונש: יש פה אנשים שמתדפקים על דלתנו, מדובר במקרה הומניטרי, הם ימותו שם.

מיכל וונש: העמותה שמחזיקה אותה בחיים – אתמול דיברתי עם מי שהקים אותה – אין להם יותר כסף.

מיכל וונש: אין להם פנים לגשת לפדרציות בצפון אמריקה.

מיכל וונש: אפרופו כסף, אין להם את הפנים ללכת יותר לפדרציות בצפון אמריקה שאומרות להן: איפה ממשלת ישראל שלא נותנת כסף כדי לקיים את מי ששם עכשיו וממתינים לעלייה?

מיכל וונש: איפה ממשלת ישראל בתווך עד שאנחנו מקיימים את ההחלטה הזאת?

דוד ביטן: אז יש לי הפתעה בשבילך, ברגע שהממשלה תחליט שכולם יעלו, הסוכנות תיכנס לתוך המחנות.

דוד ביטן: זו ההחלטה.

פנינה תמנו: היא תיכנס ותקבל גם תקציב?

דוד ביטן: מכיוון שלא כולם עולים, היא לא נכנסת למחנות.

פנינה תמנו: היא צריכה לקבל תקציב להחזיק אותם עד שהם עולים, והם צריכים לעלות מהר.

מיכל וונש: זו ממש הצלת נפשות.

מיכל וונש: בחסות הקורונה, שאנחנו כל הזמן מדברים על זה, זה גם אתגר ויש לכם הזדמנות.

מיכל וונש: זו פשוט הצלת נפשות.

מיכל וונש: דבר אחרון, שלא ניתפס לפרטים ולמספרים ולדברים הקטנים, כמו בדיוק איך יקרה ומי יגייר.

מיכל וונש: יש כבר 25 רבנים, מהרב בן נון ועד הרב מידן, שהתחילו לנסוע לשם ולגייר לחומרה את כל מי שצריך גיור.

דוד ביטן: אני לא נכנס לזה, זה לא התפקיד שלי.

מיכל וונש: מראש אני אומרת שלא ניכנס למקום הזה.

מיכל וונש: אתה צודק ואני מגבה אותך להעלות את כולם ולסגור את המחנות.

דוד ביטן: סגן השר גדי יברקן, בבקשה.

דסטה גדי יברקן: אדוני היושב-ראש, גברתי השרה, אני חושב שזה דיון חשוב ואולי אפילו נקודת מפנה כשמגיע לכאן מתווה להמשך העלייה מאתיופיה.

דסטה גדי יברקן: ראשית, אני רוצה להודות לראש הממשלה בנימין נתניהו שגם הסכים לכך וגם נאבק על כך.

דסטה גדי יברקן: לפני כמה חודשים הארץ געשה וסערה כאשר לפני הבחירות קיבלנו החלטה להביא ארצה 400 אנשים.

דסטה גדי יברקן: ה-400 האלה היו טקטיקה כדי שיגיעו ה-8,000 האלה ולהוציא הצהרה משני המועמדים לראשות הממשלה.

דסטה גדי יברקן: מבחינתנו, כאנשי ציבור, אם אנחנו לא נלחמים למען הציבור ששלח אותנו, אז אין לנו דקת זכות לשבת בבית הזה.

דסטה גדי יברקן: לכן, גם כשנלחמתי בכל כוחי בנושא הזה, אני מאוד שמח שזה הבשיל לעניין הזה.

דסטה גדי יברקן: בנוסף, אני רוצה להודות לסוכנות היהודית.

דסטה גדי יברקן: קיימתי ארבע פגישות עם יושב-ראש הסוכנות היהודית ופעם אחת גם עם המנכ"ל ומספר פעמים גם עם ג'וש.

דסטה גדי יברקן: הסוכנות היהודית ערוכה ומוכנה לצאת כבר מחר ולהביא את העולים.

דסטה גדי יברקן: אני חושב שהקורונה השפיעה על קבלת ההחלטות.

דסטה גדי יברקן: העלייה בקפסולות לא רלוונטית, כלומר, להעלות עכשיו 4,500 ואחר כך עוד 3,000 זה בעצם פרצה להשאיר את המחנות האלה פתוחים לעוד 30 שנה.

דסטה גדי יברקן: שוחחתי על כך עם ראש הממשלה ולא מדובר בבעיה תקציבית.

דסטה גדי יברקן: צריך להגיש תוכנית מפורטת - - -

דוד ביטן: יש בעיה.

דוד ביטן: השרה אומרת שעושים לה בעיות.

פנינה תמנו: קל להגיד שאין בעיה תקציבית.

דוד ביטן: הכול עומד גם על הבעיה התקציבית.

דוד ביטן: גם על הבעיה התקציבית.

דסטה גדי יברקן: אני אתן לך כותרת, אדוני היושב-ראש - - -

פנינה תמנו: אני מבקשת להיצמד לעובדות ולא להגיד שאין בעיה תקציבית.

פנינה תמנו: אתה קצת מטעה, כאילו יש פה אנשים שלא רוצים להעלות אותם.

פנינה תמנו: יש בעיות תקציביות, יש בעיות שלפי החלטה מ-2015 אי אפשר לעכב אותם.

דסטה גדי יברקן: אין בעיה תקציבית.

דוד ביטן: יש בעיה תקציבית.

דוד ביטן: אני דיברתי גם עם שר האוצר.

דסטה גדי יברקן: אני אתן לך כותרת - אם משרד הקליטה יגיש תקציב ל-8,000 האנשים הללו וראש הממשלה יגיד שאין תקציב, אני אצביע נגד התקציב.

דסטה גדי יברקן: באתי בשביל הדבר הזה והדבר הזה לא יכול לקרות.

דסטה גדי יברקן: אין בעיה תקציבית, יש סדר עדיפויות.

דסטה גדי יברקן: יביאו תקציב – נתמוך.

דסטה גדי יברקן: לא יבוא תקציב וזה לא יתוקצב - אני אצביע נגד התקציב.

דוד ביטן: השרה גם רוצה להעלות את כולם.

דוד ביטן: בוא נתחיל מזה.

דוד ביטן: המתווה הזה, שמעלים את זה בצורה כזאת או אחרת, נובע מהבעיות התקציביות.

דסטה גדי יברקן: אין בעיה תקציבית, יש סדר עדיפויות.

דסטה גדי יברקן: זו מדינה עשירה.

דוד ביטן: אנחנו אומרים שאנחנו לא מקבלים את החלטת הממשלה.

דוד ביטן: אני לא מקבל את זה.

דסטה גדי יברקן: אין בעיה תקציבית, נקודה.

דסטה גדי יברקן: התירוץ הזה "בעיה תקציבית" חל רק על יוצאי אתיופיה.

דוד ביטן: יש לי הפתעה בשבילך, מונעים עלייה גם ממקומות אחרים בגלל בעיות תקציביות.

דסטה גדי יברקן: אדוני היושב-ראש, לפני דקה אמרת שצריך להעלות את כולם ביחד, אז בואו נדאג שכולם יבואו ולא נחלק אותם לקפסולות.

דוד ביטן: עד סוף 2021, אתה לא יכול במכה אחת.

דוד ביטן: להעלות את כולם במשך שנה.

דסטה גדי יברקן: אנחנו עכשיו על סף בחירות על תקציב 2021-2020.

דסטה גדי יברקן: מי יבטיח לי שבתקציב הבא הנושא הזה יכנס?

דסטה גדי יברקן: אם יש היום שרת קליטה מהקהילה האתיופית, סגן שר לביטחון הפנים מהקהילה האתיופית, יועץ ראש הממשלה לענייני אתיופים מהקהילה – אם אנחנו לא נביא את זה, זה לא יקרה לעולם.

דוד ביטן: ההתארגנות גם לוקחת זמן.

דסטה גדי יברקן: כשכל חברי הכנסת - - -

מיכל וונש: אנחנו מחויבים לא פחות.

דסטה גדי יברקן: לגמרי, זה בדיוק מה שאני אומר.

פנינה תמנו: זה לא רק לא פחות מחויבים, מיכל, אנחנו הכנסנו את זה לדרישות התקציביות של כחול לבן.

פנינה תמנו: לא צריך להפוך את זה לפוליטי.

דסטה גדי יברקן: כל הוועדה, שרים, חברי כנסת, זה חוצה מפלגות, תומכים במהלך הזה.

דסטה גדי יברקן: שרים וחברי כנסת מכל הבית תומכים בזה, מכחול לבן ועד ש"ס, אפילו מהאופוזיציה אין חבר כנסת אחד שיתנגד להביא את כולם בבת אחת.

דסטה גדי יברקן: התירוץ של תקציב הוא פשוט בדיחה מהלכת על חשבון עם ישראל.

פנינה תמנו: אדוני סגן השר יברקן, מכיוון שאני יושבת על המדוכה ומכירה את הסוגיות לפני ולפנים, בסוף יש לנו אחריות.

פנינה תמנו: קל מאוד לומר שמחר בבוקר נביא את כל ה-8,000, כאשר אנחנו לא נמצאים במקום שיש לנו את כל הפתרונות לאפשר להם גם לחיות כאן בכבוד.

פנינה תמנו: צריך לומר ביושר שאין מספיק מקומות במרכזי הקליטה.

פנינה תמנו: לכן, מעבר לזה ש-4,500 לא יכולים להיות מעוכבים על ידי מי שאינם נכנסים להחלטה 716, אותה צריך לקחת בחשבון - - -

דסטה גדי יברקן: איך המדינה קולטת 35,000 עולים בשנה?

פנינה תמנו: אני לא מוכנה שאלה מדרגה ראשונה יתעכבו או עלייתם תעוכב בגלל אלה שאין עדיין החלטת ממשלה לגביהם.

פנינה תמנו: אני לא אתן את ידי לעכב אותם.

דוד ביטן: ברור שלא.

דוד ביטן: אף אחד לא מבקש את זה.

דוד ביטן: הם יעלו ראשונה והשאר עד סוף 2021.

פנינה תמנו: בדיוק, זה בערך המתווה שלי.

פנינה תמנו: אנחנו צריכים לייצר להם פתרונות מגורים ואני לא אלך למהלך לא אחראי כזה שחס וחלילה לא יאפשר להם פתרונות דיור ולא יהיה להם מלווי קליטה.

פנינה תמנו: אני לא אעשה דבר כזה.

פנינה תמנו: להערכתי עד סוף 2021 אנחנו יכולים להביא את כולם וגם לייצר להם את הפתרונות הראויים.

דוד ביטן: אבל את ה-4,500 צריך להביא מייד.

פנינה תמנו: כן, להם יש לי פתרונות.

דוד ביטן: לדעתי לוועדת החריגים אין שום קשר לעניין.

פנינה תמנו: גם אם אני מסכימה איתך, עדיין אנחנו צריכים להביא אותם עד סוף 2021.

דוד ביטן: אני אומר שצריך להעלות את כולם עד סוף 2021 ואז נסגור את המחנות ובזה נגמר הסיפור.

פנינה תמנו: יש בעיה תקציבית, אי אפשר להגיד שלא.

פנינה תמנו: גם אני ואתה שוחחנו עם שר האוצר.

דוד ביטן: בסדר, צריך להילחם על זה.

פנינה תמנו: הבעיה הראשונה היא חוסר היציבות הפוליטית.

פנינה תמנו: מבחינתי הנושא הזה הוא לא פוליטי ומי שהופך אותו לפוליטי עושה עוול לעולים ולממתינים.

פנינה תמנו: זו סוגיה אנושית והיא לא יכולה להיות כלי של קרדיטים ושל פוליטיקה.

פנינה תמנו: חוסר היציבות הפוליטית מובילה אותנו למצב שאם אין תקציב, זה אומר שהם לא בפנים.

פנינה תמנו: אבל אני אומרת – וגם אתה, דוד, אמרת - אנחנו נמצאים במצב של קורונה.

פנינה תמנו: נפגשנו גם עם ראש הממשלה ועם היועץ שלו לענייני יוצאי אתיופיה אברהם נגוסה ואמרנו שבקורונה המצב שלהם החריף.

פנינה תמנו: אפשר להכניס אותם לתוך הקופסאות התקציביות ולשם אנחנו צריכים לשאוף.

פנינה תמנו: לפחות את ה-4,500 עכשיו ובלי קשר לתקציב.

דוד ביטן: ל-4,500 את צריכה 60 מיליון.

דוד ביטן: וכמה על היתרה?

פנינה תמנו: לפי תוכנית התקציב שלנו, בשנה הראשונה זה 60 מיליון, בשנה הבאה 200 מיליון.

פנינה תמנו: זה מתווה של חמש שנים, בערך 200 מיליון.

פנינה תמנו: זה לא הרבה כסף.

אנדרי קוז'ינוב: רציתי להצטרף למה שנאמר פה שצריך לסיים את זה בטווח הזמן הקצר ביותר ולייצר תוכנית לאומית לשנה-שנה וחצי לפיה קולטים את כל ה-8,000 האיש האלה.

דוד ביטן: זה מה שאני אומר.

דוד ביטן: עד סוף 2021, על זה אני מדבר, הרי צריך גם להכין את הקליטה שלהם.

דוד ביטן: זה מקובל עליי להעלות את כולם, אבל לסגור את המחנות בסוף 2021.

אנדרי קוז'ינוב: אני לא מכיר את הסיטואציה במחנות, אבל ברגע שזה נפרס על שלוש-ארבע שנים, וגם השרה אומרת שהיציבות הפוליטית היא לא משהו ולכן גם לא יהיה תקציב קבוע, צריך לסגור את זה כמה שיותר מהר.

אנדרי קוז'ינוב: אני חושב שכולם יתמכו בתוכנית לאומית לקליטה.

אנדרי קוז'ינוב: אני לא יודע אם יש כרגע פתרונות דיור - - -

פנינה תמנו: יש לי ל-4,500.

אנדרי קוז'ינוב: אפשר למצוא ל-3,500.

אנדרי קוז'ינוב: מדובר גם בפתרונות תעסוקה וגם פתרונות שילוב.

דוד ביטן: אפשר להקים כמה מקבצים, אין בעיה.

מיכל וונש: עשו את זה בשביל עליות שונות.

אנדרי קוז'ינוב: נכון.

אנדרי קוז'ינוב: חשוב לסיים את הסאגה.

דוד ביטן: רבותיי, אני אגיד לכם את האמת, מבחינתי יש לי כבר החלטה לאשר, מסוכמת בראש.

דוד ביטן: מבחינתי, זה לא משנה מה יגידו, ההחלטה כבר ברורה.

פנינה תמנו: אגב, נמצאים איתנו בזום קייסים ורבנים והם נותנים תמיכה.

ג'וש שוורץ: אני רוצה לברך את השרה על המתווה.

ג'וש שוורץ: זה מתווה חשוב.

ג'וש שוורץ: מצב שאלפי אנשים ממתינים באתיופיה הוא מצב בלתי נסבל.

ג'וש שוורץ: אני חושב שגם השרה וכל האנשים פה – אנחנו שומעים את זה מסגן השר, מיושב-ראש הוועדה, מחברי הכנסת – כולם חותרים למצוא פתרון.

ג'וש שוורץ: אני רוצה להגיד בצורה הברורה ביותר שהסוכנות היהודית ערוכה להעלות את כל מי שהממשלה תחליט באופן מיידי.

ג'וש שוורץ: כמו שעשינו בשני העשורים האחרונים, ברגע שתהיה החלטה של הממשלה להעלות, אנחנו ערוכים לעשות את זה כמו שאנחנו יודעים לעשות, ונעשה את זה מייד.

פנינה תמנו: בסדר גמור.

פנינה תמנו: אנחנו גם נהיה בקשר עם בוז'י.

דוד ביטן: מצוין, תודה על ההבהרה הזאת.

דוד ביטן: אברהם נגוסה, בבקשה.

אברהם נגוסה: גם אני מברך את שרת העלייה והקליטה ויושב-ראש הוועדה על הדיון הזה, על המתווה שהציג משרד הקליטה בשיתוף עם משרד ראש הממשלה ומשרדים אחרים.

אברהם נגוסה: השרה הזכירה שיחה שלנו אתמול בעניין ועדת חריגים.

אברהם נגוסה: ועדת חריגים משמעה למספר אנשים בודדים.

אברהם נגוסה: פה מדובר על עוד אלפים ולכן אני אומר שלא צריך ועדת חריגים.

דוד ביטן: צריך ועדת חריגים לעתיד.

דוד ביטן: אם יבוא מישהו בעתיד וירצה לעלות - - -

פנינה תמנו: ועדת השלמה.

אברהם נגוסה: ועדת השלמה.

אברהם נגוסה: אפשר לעשות ועדת השלמה.

אברהם נגוסה: כמו שאמרה השרה, היום, מבחינת תשתית הקליטה, יש אפשרות לקלוט 4,500 ולכן צריך ללכת על זה ולהביא 4,500 עד סוף השנה ובשלב הבא להביא את כולם עד סוף 2021.

דוד ביטן: תוך חצי שנה.

דוד ביטן: תחילת 2021 להעלות את כולם ונגמר הסיפור.

אברהם נגוסה: המסגרת התקציבית צריכה להיות על כל ה-8,000.

אברהם נגוסה: אדוני היושב-ראש, צריך לקבל החלטת ממשלה להביא את כל ה-8,000, להביא את כל מי שחי במחנות, כל מי שנמצא שם וששייך לקהילה.

אברהם נגוסה: צריך להביא אותם בשני שלבים: בשלב הראשון, דרגה ראשונה, כמו המתווה של השרה, ומייד.

אברהם נגוסה: בהחלטת הממשלה חייבים לציין שהסוכנות היהודית לוקחת את האחריות על גונדר ואדיס מייד, כדי לשלוט בזה שאין נכנס, רק יוצא לישראל.

אברהם נגוסה: רק כך אפשר לבצע את זה ולהבטיח לסגור את המחנות.

דוד ביטן: אני רוצה לומר את הצעת ההחלטה ואחר כך מי שרוצה להתייחס, שיתייחס להצעת ההחלטה, אחרת אני לא אסיים.

דוד ביטן: ראשית, אנחנו מברכים את השרה על הפעילות שלה בעניין הזה ועל גיבוש איזשהו מתווה לעליית מרבית האנשים שנמצאים במחנה, אולם הוועדה סבורה שמצד אחד יש להעלות את השוהים במחנה באופן מיידי, ומצד אחר לסגור את המחנות מייד עם סיום העלאתם; עקב הבהרת השרה שכרגע יש פתרונות ל-4,500 עולים, אנחנו מבקשים מממשלת ישראל להעלות 4,500 איש באופן מיידי ואת יתרת השוהים שם, לפי רשימות שנעשות על ידי הממשלה, הסוכנות, משרד החוץ, רשות האוכלוסין וההגירה, הם יועלו עד אפריל 2021 ומייד לאחר העלאתם ייסגרו המחנות.

דוד ביטן: 4,500 יועלו עד סוף 2020 והנוספים עד אפריל 2021; ועדת החריגים תהיה היום ועדת השלמה, אבל בעתיד היא תהיה ועדת חריגים למי שיבוא ויטען שמגיע לו לעלות לישראל לא על פי חוק הכניסה לישראל, אלא על פי חוק השבות.

דוד ביטן: לא כל אחד יכול לבוא ולטעון לעלות, אחרת נקבל את כל ה-140 מיליון אזרחי אתיופיה שירצו לעלות.

פנינה תמנו: אדוני היושב-ראש, זה כתוב במתווה.

דוד ביטן: מצוין, אני רק מנסח את ההחלטה שלנו.

פנינה תמנו: לא, אני לא רוצה שתזלזלו לי במתווה שבנינו.

דוד ביטן: לא מזלזלים, בירכנו אותך על זה.

פנינה תמנו: אבל נראה שאתה מכניס דברים כאילו לא חשבתי עליהם.

דוד ביטן: זכותנו להכניס דברים.

פנינה תמנו: זכותי להבהיר.

דוד ביטן: אם את רוצה, אני אתן לך להתייחס.

דוד ביטן: עם כל הכבוד לכולם, יש לנו גם עבודה לעשות, לא רק לשמוע אנשים שעלו מאתיופיה.

דוד ביטן: אל תעלבו מאיך שאני מדבר.

דוד ביטן: הסוכנות היהודית תיכנס מייד למחנות, בגלל בעיית הקורונה, העוני שם, כולל בעיות רפואיות.

דוד ביטן: אם צריך החלטת ממשלה בעניין הזה, אז שייתנו החלטת ממשלה.

דוד ביטן: הסוכנות צריכה להיכנס מייד.

דוד ביטן: עם כל הכבוד לכם, אתם לא עובדים אצל ממשלת ישראל.

דוד ביטן: מה זה הדבר הזה שאתם נכנסים רק אם הממשלה מסכימה?

דוד ביטן: אתם צריכים להיכנס ולא לשאול את הממשלה.

דוד ביטן: עם כל הכבוד לכם, אני לא מבין את העניין הזה.

דוד ביטן: מה זה הדבר הזה?

פנינה תמנו: הם שם.

דוד ביטן: לא, הם לא מטפלים, הם לא מביאים רופאים ושום דבר, כי הממשלה לא החליטה.

דוד ביטן: זה לא מקובל עליי.

דוד ביטן: זה התפקיד שלכם.

דוד ביטן: מכיוון שבאיזשהו שלב כולם צריכים לעלות, אם לא עכשיו אז בעוד שנה, אתם צריכים להיכנס פנימה, במיוחד במצב של הקורונה.

דוד ביטן: מה זה הדבר הזה שאתם ממתינים?

דוד ביטן: למי אתם ממתינים?

דסטה גדי יברקן: אם יש מישהו שמתפקד שם, זה הסוכנות במקרה הזה.

דוד ביטן: לא, אבל הם לא נכנסים ולא מביאים רופאים ולא שום דבר.

דוד ביטן: למי מחכים?

דוד ביטן: למה אתה מחכה?

דוד ביטן: לא הבנתי.

ג'וש שוורץ: מאחר שמדובר בחוק הכניסה, ההחלטה להעלות היא בידי הממשלה ולא בידי הסוכנות היהודית.

דוד ביטן: אתה צריך להיכנס פנימה כדי לטפל ב-4,500 שעליהם אין ויכוח?

דוד ביטן: אז כנס.

דוד ביטן: ואם כבר אתה מביא רופא, שיראה גם את השאר.

דוד ביטן: מה הבעיה, אני לא מבין.

ג'וש שוורץ: ברגע שתהיה החלטה אנחנו נפעל באופן מיידי.

מיכל וונש: הם צריכים תקציב קורונה, אדוני היושב-ראש.

דוד ביטן: יש להם מספיק תקציב.

דוד ביטן: אם הם צריכים 4 מיליון, הם יקבלו את זה.

דסטה גדי יברקן: מי מחליט מי מהאנשים האלה עולה?

דסטה גדי יברקן: איך קובעים מי מהרשימה עולה קודם?

דסטה גדי יברקן: השאלה היא למשרד האוכלוסין.

פנינה תמנו: יש להם רשימות.

פנינה תמנו: יש קריטריונים לפי החלטה 716, כמו דרגה ראשונה, מי שנכנס בתאריך מסוים וכד'.

דוד ביטן: סעיף נוסף בהצעת ההחלטה: המדינה תדאג לתקציב הולם על מנת לבצע את בקשת הוועדה.

דוד ביטן: עם כל הכבוד, אנחנו לא נעצור עלייה בגלל בעיות תקציביות.

פנינה תמנו: כדאי מאוד לשמוע את משרד הפנים, כי לדעתי גם הם נתלים בעניין התקציב.

פנינה תמנו: צריך לשמוע גם את האוצר.

דוד ביטן: בהחלטה נכתוב שתקציב העלייה צריך לבוא מהתקציב של הקורונה, כי העלייה עכשיו, מיידית, היא בגלל הקורונה.

דוד ביטן: לכן לא צריך להמתין לתקציב מדינה.

דסטה גדי יברקן: אני רוצה לשאול כמה שאלות הבהרה: 1.

דסטה גדי יברקן: אני מבקש שמשרד הפנים יפרסם את השמות של האנשים, מתוך ה-4,000.

דסטה גדי יברקן: מי הם?

דוד ביטן: אבל זה לא התפקיד של הוועדה.

דוד ביטן: תבחין, זו הפעילות של משרד הקליטה והסוכנות.

דוד ביטן: אני לא צריך לקבל שמות ולא צריך לקבל שום דבר.

דסטה גדי יברקן: אתה לא חייב להסכים איתי, אבל תקשיב עד הסוף.

דסטה גדי יברקן: יש כאן פתח לזה שמי לא נמצא ברשימה עלול לעלות.

מיכל וונש: זה כל מי שבמחנות.

פנינה תמנו: יש רשימות ויש תאריכים.

פנינה תמנו: אם יש בעיה, צריך להגיש תלונה.

דסטה גדי יברקן: למה אנחנו כאן?

דוד ביטן: בגלל שהעלו כאלה שלא היו ברשימות?

דסטה גדי יברקן: בוודאי.

מיכל וונש: אנחנו כאן כי לא מימשו החלטת ממשלה.

דסטה גדי יברקן: דבר שני, פניות לדסק יוצאי אתיופיה במשרד הפנים אין מענה.

דסטה גדי יברקן: הציבור פונה ואין מענה.

דסטה גדי יברקן: צריך להקים את הדסק הזה כדי שהציבור יפנה אליו.

דוד ביטן: מה זה הדסק הזה?

דסטה גדי יברקן: היה אמור להיות דסק במשרד הפנים לאלה שממתינים, אבל סגרו אותו.

דוד ביטן: גדי, אתה מבזבז לי את כל הזמן, יש לי רק 18 דקות.

דסטה גדי יברקן: אבל זה העיקר, תאמין לי.

דסטה גדי יברקן: בסוף המתווה, שיהיה על פי חוק השבות, והעלייה הזאת תיסגר - - -

דוד ביטן: לא, אי אפשר - - -

דסטה גדי יברקן: הכוונה שאחר כך, בסוף המתווה, העלייה תהיה רק על פי חוק השבות.

דוד ביטן: כן, זה בוודאי.

פנינה תמנו: במתווה כתוב שאיך שאנחנו מתחילים להעלות את ה-4,500, תהיה ועדה מיוחדת לחוק השבות, כי אנחנו מרגישים שיש אנשים שמתעכבים כתוצאה מזה.

דוד ביטן: אין לנו טענות למתווה, אנחנו רק רוצים לשפר אותו.

דוד ביטן: אמרתי לפי חוק השבות – ועדת חריגים לפי חוק השבות.

ג'וש שוורץ: אדוני היושב-ראש, אמרתי קודם שאנחנו לא פועלים שם כעת וזה לא בדיוק - - -

דוד ביטן: הגיע הזמן שתפעלו.

ג'וש שוורץ: יש לנו שם מפעל הזנה ואנחנו נותנים גם סיוע רפואי.

דוד ביטן: מצוין, אבל אתם לא שם במלוא הכוח.

אנדרי קוז'ינוב: האם במסגרת ההחלטה שמחייבת העלאה של כולם וסגירת המחנות, יהיה גם תקציב ייחודי לדבר הזה שיועבר לסוכנות?

דוד ביטן: אנחנו נטפל בזה.

דוד ביטן: אני אעזור לשרה והיא תטפל בזה.

דוד ביטן: אתם לא מבינים שהיא רוצה להעלות אותם יותר ממני?

אנדרי קוז'ינוב: כי צריך לצבוע תקציב ייעודי גם לפעילות הסוכנות.

דוד ביטן: אם צריך מאבק ציבורי, יהיה מאבק ציבורי.

אנדרי קוז'ינוב: זה כדי שגם הסוכנות תדע לתת מעטפת.

פנינה תמנו: בואו נודה על האמת ונשים את הדברים על השולחן.

פנינה תמנו: חברי הכנסת, אני חושבת שלכולנו פה יש כבר מספיק ניסיון.

פנינה תמנו: מה שצריך פה זה הוראה של הקדקודים.

פנינה תמנו: הקדקוד הוא ראש הממשלה נתניהו.

פנינה תמנו: נפגשתי איתו וכל מה שצריך זה להגיד: תביאו לי תקציב ייחודי שלא קשור לתקציב המדינה ונתחיל להעלות אותם.

דוד ביטן: בתקציב הקורונה יש תקציב.

אנדרי קוז'ינוב: צריך לצבוע גם תקציבי סוכנות, גם פתרונות לטווח ארוך, הכול.

דוד ביטן: אם נחכה לתקציב המדינה לא נסיים את זה אף פעם.

פנינה תמנו: יש הסכמה מלאה של ראש הממשלה החליפי.

פנינה תמנו: ראש הממשלה הביע אישור עקרוני.

פנינה תמנו: אנחנו צריכים שבאוצר יתכנסו לדבר הזה.

פנינה תמנו: אני לא רואה שמשרד הפנים מונע את המשך הפעולה.

פנינה תמנו: הם צריכים את המסגרת התקציבית ולדעת שהממשלה אישרה את זה.

פנינה תמנו: לא נהפוך את זה למסובך.

דוד ביטן: אם יהיו בחירות, אי אפשר להגיש הצעת חוק.

דוד ביטן: אם הממשלה לא תקבל החלטה כפי שהוועדה מבקשת, אנחנו נגיש הצעת חוק בעניין הזה, לפי החלטת הוועדה, ובואו נראה את הממשלה הולכת נגד זה.

פנינה תמנו: ונצביע כולנו.

דסטה גדי יברקן: ברור.

פנינה תמנו: אני מאוד אוהבת את היצירתיות הזאת.

דוד ביטן: אם יש בחירות, אני לא יכול להגיש את ההצעה.

דוד ביטן: אני לא הולך להגיש הצעה נגד הממשלה, אבל שיקבלו החלטות לפי מה שאנחנו מבקשים, כי הן הגיוניות.

דוד ביטן: ד"ר הרטשטיין, בבקשה.

ד"ר מוריס הרטשטיין: במשך שש שנים כבר ביקרתי עשר פעמים בגונדר.

ד"ר מוריס הרטשטיין: בעצם אני המנהל הרפואי של כל היהודים באדיס ובגונדר, למרות שאני רופא עיניים.

ד"ר מוריס הרטשטיין: כרגע יש יותר מ-500 ילדים שאנחנו צריכים לספק להם אוכל כל יום, כי הם סובלים מתת-תזונה חמורה לפי הקריטריונים של ה-WHO, הם לא סתם רעבים, והמספרים רק עולים.

ד"ר מוריס הרטשטיין: זה היה לפני הקורונה, ועכשיו – עם הקורונה – אין אוכל לילדים וגם למבוגרים.

ד"ר מוריס הרטשטיין: המחיר של הטף עולה לשמים ומתפוצץ.

ד"ר מוריס הרטשטיין: אין להם גם סבון.

ד"ר מוריס הרטשטיין: בעזרת הסוכנות היהודית החלטנו להעביר להם הרבה מסכות וכפפות.

ד"ר מוריס הרטשטיין: הבעיה היא שהארגון שלנו –SSEG היחיד שתורם כסף לתמוך בהם בתקופת הקורונה.

ד"ר מוריס הרטשטיין: אנחנו לא מקבלים - - -

דוד ביטן: הסוכנות אומרת שגם היא עושה משהו בעניין.

ד"ר מוריס הרטשטיין: אמרתי שהסוכנות העבירה להם 700 קילו של ציוד, אבל מבחינה כספית – לקנות אוכל וציוד – אנחנו היחידים.

פנינה תמנו: אבל הבאת 50 מיליון שקל יחד עם שרת התפוצות, שיעבירו כסף מזה לשם.

ד"ר מוריס הרטשטיין: גם הפדרציות לא מוכנות לתת עד שיראו שגם המדינה נותנת.

ד"ר מוריס הרטשטיין: עד שהם יעלו אנחנו צריכים לעזור.

פנינה תמנו: לא ידלגו עליהם, צריך שמהכסף הזה יעבירו סיוע למחנות.

ד"ר מוריס הרטשטיין: אנחנו עומדים לפני אסון הומניטרי-רפואי, אין להם זמן לחכות שם.

דוד ביטן: הרבה מהנוכחים כאן רוצים לדבר, אבל אני לא צריך לשמוע אנשים על אותו הדבר.

דוד ביטן: כבר קיבלנו החלטה להעלות את כולם, אז על מה הדיבור עכשיו.

דוד ביטן: למה אני צריך לשמוע אנשים על אותו דבר?

דוד ביטן: אין לי זמן, אני צריך לנעול את הישיבה ב-11.

דובר: אבל אם אתם הולכים עכשיו לבחירות, אתם תשחקו בהם שוב ככלי משחק לקמפיין בחירות.

דובר: יגידו שיעלו 400, אחר כך יעלו 200.

דובר: אי אפשר להמשיך את המשחק הזה.

דוד ביטן: אז מה אתה אומר?

דוד ביטן: מה שאמרתי אתה אומר לי?

דוד ביטן: רק חברי כנסת יכולים לדבר עכשיו.

דוד ביטן: יש לי רק 13 דקות.

פנינה תמנו: וברשותך, אולי תאפשר דקה למטה המאבק.

מיכל וונש: אם אפשר, אני מבקשת לתת את הדקה שלי ליהודה עציון.

דוד ביטן: לא.

מיכל וונש: אני רק רוצה לומר שהמחויבות היהודית שלנו – כמדינה יהודית ודמוקרטית יש לנו את הזכות לחיות בדור שאנחנו יכולים לממש אותה.

מיכל וונש: ההחלטה שלך היום ביחד עם שרת העלייה והקליטה, שעשתה פה צעד היסטורי כדי לתקן עוול, מחייבת את כולנו ללא כל הבדל.

מיכל וונש: אני תומכת בהחלטה שתצא מפה היום.

אנדרי קוז'ינוב: שרת הקליטה, אמרת שיש לך כרגע פתרונות דיור ל-4,500 איש.

אנדרי קוז'ינוב: כמה מתוכם זה במרכזי קליטה ובקליטה ישירה?

אנדרי קוז'ינוב: מרכזי הקליטה הם במגמת סגירה.

פנינה תמנו: לצערי רק 1,200 במרכזי הקליטה, אני מקווה להגדיל את המספר.

פנינה תמנו: אנחנו נמצא את הפתרונות, כמו גדעונה – בווריאציה הזאת, לא בטוח ששם – או אכסניות.

פנינה תמנו: אנחנו נמצא.

פנינה תמנו: אנחנו עובדים על זה קשה והמטרה שלנו, יחד עם הסוכנות היהודית, לתת את הפתרונות.

דוד ביטן: אנחנו נלך למלחמה עם האוצר, מה הם חושבים שהם לבד?

מיכל וונש: לגבי התקציב של משרד התפוצות - - -

דוד ביטן: האוצר אומר שאין תקציב ושזה לא קשור לקורונה.

דוד ביטן: עכשיו קיבלתי את ההודעה.

דוד ביטן: נחיה ונראה אם יהיה תקציב או לא יהיה תקציב.

דוד ביטן: הנה, אני אומר את זה בצורה ברורה.

דוד ביטן: נחיה ונראה.

מיכל וונש: אדוני היושב-ראש, תקציב הקורונה חייב להגיע עכשיו למי שצריך אוכל במחנה.

דוד ביטן: אין בעיה.

דוד ביטן: נבקש מהיועצת המשפטית להכין הצעת חוק על פי החלטת הוועדה.

דוד ביטן: נראה מי ינצח במאבק הזה.

דוד ביטן: אני לא רוצה לנהל מאבק עם הממשלה, אבל הגיע הזמן שהם יתיישרו קצת עם הכנסת.

פנינה תמנו: אני אנהל איתך את המאבק הזה.

דסטה גדי יברקן: אני חושב שעד מרץ, גג מאי, 2021, כל מי שברשימה של 2015, כ-8,000 איש, צריכים לעלות במיידי.

פנינה תמנו: לא כל ה-8,000 בהחלטה.

דוד ביטן: התנאי שלי הוא סגירת המחנות.

דוד ביטן: שיהיה ברור, המחנות נסגרים.

פנינה תמנו: זה מופיע במתווה.

דוד ביטן: בסדר, אני מוסיף ומדגיש את התנאי הזה.

דוד ביטן: הכול מופיע במתווה, מייד אחרי הדיון אני רץ לעשות בחינה על המתווה.

דסטה גדי יברקן: דבר נוסף, העלייה בקפסולות לא תעבוד, זה פתח להשאיר את זה עוד 30 שנה.

דסטה גדי יברקן: כולם צריכים לעלות בבת אחת.

דוד ביטן: מה זה עלייה בקפסולות?

דסטה גדי יברקן: כלומר, עכשיו 4,500, אחר כך 3,000 - - -

דוד ביטן: לא הבנתי.

דוד ביטן: מה, להכניס אותם למטוס בקפסולות?

דסטה גדי יברקן: צריך שכולם יעלו ביחד.

פנינה תמנו: סגן השר, כדאי מאוד שתברך על זה, כי 4,500 זה בערך סדר הגודל של הדרגה הראשונה.

פנינה תמנו: אנחנו לא רוצים לעכב אותם.

פנינה תמנו: אי אפשר להגיד כל הזמן קפסולות, קפסולות - - -

דסטה גדי יברקן: כולנו מברכים.

דוד ביטן: חבר'ה, לא נתחיל הכול מאפס.

דוד ביטן: יהודה עציון, בבקשה.

יהודה עציון: אני מצטרף לברכות.

יהודה עציון: אני בוגר הרבה דיונים על הנושא הזה לאורך השנים.

יהודה עציון: תמיד הייתה גרירת רגליים כדי לא לעשות ופתאום פה יש מריבה איך לעשות יותר מהר ואיך לעשות יותר יעיל - - -

דוד ביטן: כי יש בעיה עם הקורונה.

יהודה עציון: מה שאתה מציע, דוד, ראוי לכותרת "מבצע דוד".

יהודה עציון: היה מבצע משה, היה מבצע שלמה, עכשיו מבצע דוד.

דוד ביטן: לא, זה לא מבצע שלי.

מיכל וונש: אפשר דוד ופנינה.

דוד ביטן: אני לא צריך את הכותרת.

דוד ביטן: שיהיה גדי ופנינה.

יהודה עציון: היושב-ראש, מה שאתה אומר זה בעצם למחוק את שנת 2022 מתוך המתווה ולכווץ את הכול ב-2021.

דוד ביטן: נרשום בהחלטה גם שהוועדה תכין הצעת חוק.

דוד ביטן: אם הממשלה לא תסכים, אנחנו נעשה את זה במסגרת הצעת חוק.

דוד ביטן: אני מאמין שלא תהיה משמעת קואליציונית בהצעת החוק הזאת, אז שייקחו את זה בחשבון.

פנינה תמנו: מיכל מתחייבת?

מיכל וונש: אני הולכת להחתים חברי כנסת.

דוד ביטן: אני רוצה לראות שהליכוד ילך נגד הצעת החוק הזאת, או כחול לבן.

דוד ביטן: נראה את כולם גיבורים גדולים.

דוד ביטן: אם לקורונה העבירו מליארדים בהצעת חוק, אנחנו גם נעביר.

דסטה גדי יברקן: אני לא מוכן להצביע לתקציב אם לא יתקצבו את זה עכשיו.

יהודה עציון: אני מבקש להעיר שתי הערות בונות: 1.

יהודה עציון: צריכה להיות פנייה של הממשלה לסוכנות שתכיר בקהילה הזאת כקהילה יהודית.

יהודה עציון: כל עוד זה לא נעשה, התשתית לכניסה של הסוכנות מאוד רופפת עד בלתי אפשרית.

דוד ביטן: אני לא מבין למה הם ממתינים.

דוד ביטן: מה, אתם עובדים אצל הממשלה?

דוד ביטן: הסוכנות, תצאו מהעניין הזה שאתם ת"פ של הממשלה ורק אם היא אומרת לכם אתם רצים.

דוד ביטן: גם לכם יש מדיניות ומטרות משלכם ואמנה שלכם.

דוד ביטן: בעניין הזה אתם צריכים להגיד לממשלה שעם כל הכבוד, אתם נכנסים פנימה.

דוד ביטן: יש שם מצב הומניטרי קשה – אתם רוצים לתת?

דוד ביטן: תתנו.

דוד ביטן: תורידו מדברים אחרים שאתם עושים בשביל הממשלה.

דוד ביטן: מה הבעיה?

דוד ביטן: הרי אתם מטפלים בכל תחום העלייה, אז תורידו 4 מיליון משם ותתנו את זה למחנות.

דוד ביטן: תגידו את זה לממשלה, זה הכול.

דוד ביטן: מה, אתם מחויבים לכל ההסכמים עם הממשלה, אבל אתם לא מחויבים למטרות שאתם קמתם למענן?

דוד ביטן: אתם צריכים לטפל בקהילות יהודיות בחו"ל.

דוד ביטן: מה זה הדבר הזה?

דוד ביטן: אני לא מקבל את זה.

ג'וש שוורץ: אבל אנחנו נמצאים שם.

ג'וש שוורץ: יש לנו מפעל הזנה וסיוע רפואי.

דוד ביטן: תגיד ליושב-ראש הסוכנות הרצוג שהוא צריך להיכנס לזה.

דוד ביטן: הוא צריך להצהיר הצהרה הומניטרית, אוניברסלית, שהוא נכנס למחנות גם אם הממשלה רוצה או לא רוצה, כי יש שם בעיות רפואיות, תת-תזונה וכל מיני בעיות.

דוד ביטן: אם הממשלה לא מסכימה, הסוכנות תפחית כמה שזה עולה מהתקצוב שלה במקום הממשלה.

דוד ביטן: הרי הסוכנות מתקצבת במקום הממשלה הרבה דברים שקשורים לעלייה, אז תורידו את זה.

פנינה תמנו: אדוני היושב-ראש, לא כל יום אני מתארחת בוועדה שלך - - -

דוד ביטן: למה?

דוד ביטן: זו כבר פעם שנייה שאת מתארחת.

פנינה תמנו: אני חושבת שראוי שנשמע את האוצר וגם את מטה המאבק.

נתנאל אשר: כפי שגם נכתב לוועדה במייל, הנושא הזה, בשל העלות התקציבית המאוד גבוהה שלו, דורש פעולה מאזנת, בהתאם לסעיף 40א לחוק יסודות התקציב.

נתנאל אשר: מדובר פה על תקציב גדול מאוד-מאוד ומשמעותי, כך שזה די טריוויאלי.

נתנאל אשר: מעבר לכך, אנחנו לא רואים קשר ישיר בין זה לבין הוצאות קורונה.

דוד ביטן: על 60 מיליון שקל אתה לא מתווכח, נכון?

פנינה תמנו: 60 מיליון לשנה הזאת.

נתנאל אשר: אני לא מכיר את הסכום הזה.

פנינה תמנו: אז אני אומרת לך, 60 מיליון לשנת 2020 ועוד כ-200 מיליון ל-2021, עוד כ-200 מיליון ב-2022.

פנינה תמנו: כך זה לחמש שנים, אז איך אתה יכול לומר שזה תקציב אסטרונומי כשזה מתחלק לחמש או שש שנים?

נתנאל אשר: לא אמרתי שזה תקציב אסטרונומי, אמרתי שזה תקציב משמעותי.

נתנאל אשר: כל הוצאה החל מ-6 מיליון שקלים ומעלה דורשת פעולה מאזנת.

נתנאל אשר: זה מה שכתוב חוק יסודות התקציב.

דוד ביטן: אז אתם לא רוצים עלייה לישראל, נכון?

דוד ביטן: יכולים לבוא 200,000 איש ב-2021, אז אנחנו נגיד להם תמתינו שתהיה פעולה מאזנת?

דוד ביטן: זה מה שאתה אומר.

דוד ביטן: בחייך, איפה אתם נמצאים?

פנינה תמנו: שמעת מה מצב הילדים שם?

פנינה תמנו: הם בתת-תזונה.

נתנאל אשר: כבוד היושב-ראש, אני אומר את מה שכתוב בחוק יסודות התקציב ושום דבר מעבר לזה.

דוד ביטן: תנו קודם את ה-60 מיליון ואחר כך נתווכח על היתרה.

פנינה תמנו: נתנאל, תחזור לבוסים שלך, תסביר להם שיש שם ילדים.

פנינה תמנו: יש פה רופא שהיה במחנות והוא מספר על ילדים עם תת-תזונה חמור כתוצאה מהקורונה.

פנינה תמנו: מדינת ישראל תעשה פשע אם מישהו ימות שם.

פנינה תמנו: מי שיהיה אשם, זה מדינת ישראל.

פנינה תמנו: אנחנו צריכים תקציב לפחות לשלוש השנים הקרובות, כ-500 מיליון.

נתנאל אשר: כבוד השרה, אין לי ויכוח על החשיבות של הנושא, אני רק משקף את מה שכתוב בחוק.

דוד ביטן: אז אני אומר לך שהעלייה לישראל – וזה יהיה ויכוח גדול מאוד על העלייה אחר כך – לא יכולה לחכות לאיזון תקציבי.

דוד ביטן: עכשיו אתם בגירעון תקציבי של 190 מיליארד, אז יהיה גירעון של 190 מיליארד ו-100 מיליון.

דסטה גדי יברקן: לאף עלייה לא היה ערך כלכלי ותקציבי.

דוד ביטן: אורי פרדניק, בבקשה.

אורי פרדניק: אני רוצה להתייחס לכך שיש ויכוח על בחירות, ואנחנו כבר בעיצומו של קמפיין בחירות.

אורי פרדניק: יש הרבה אנשים בזום, שכנראה לא ידברו כאן היום, ויש להם משפחות באתיופיה שסובלות וחיות במועקה תמידית.

דוד ביטן: כתוב לי יו"ר מטה המאבק, חשבתי שאני אראה אתיופי.

אורי פרדניק: יושב-ראש הוועדה, אנחנו מעריכים את מה שאתה עושה, אבל זה לא צריך להיות רק סיפור של אתיופים.

אורי פרדניק: אלה אחים ואחיות שלנו - - -

דוד ביטן: הרי גם האתיופים נלחמים על זה, לכן הייתי רוצה לשמוע דווקא נציג שלהם, אבל אין לנו הרבה זמן.

אורי פרדניק: אז אולי תעלה בזום מישהו שהמשפחה שלו באתיופיה.

אורי פרדניק: הוויכוח של האוצר על מספרים מזעזע.

אורי פרדניק: שמענו כבר החלטות מצוינות שהיו ולא הביאו לפתרון ושוב אנחנו מפחדים שישתמשו באנשים האלה שם ובמשפחות שנמצאות כאן ככלי משחק בקמפיין בחירות ויבטיחו במהלך הבחירות להעלות מספר קטן, 400, וגם את זה לא יבצעו.

אורי פרדניק: אנחנו חוששים מזה מאוד.

אורי פרדניק: אי אפשר להמשיך את ההתעללות הזאת בהם ותהיה מחאה של הרבה יוצאי אתיופיה, מחאה שתהיה חזקה ועוצמתית מתמיד אם המצב הזה לא ייפתר.

אורי פרדניק: המתווה של שרת העלייה והקליטה הוא המתווה הכי מקיף והכי ארוך והכי מתחשב והכי מעמיק שנכתב, וצריך לאמץ אותו בשתי ידיים.

אורי פרדניק: חייבים לאמץ את מה שהשרה עושה ומובילה.

אורי פרדניק: זו ההזדמנות היחידה של ממשלת ישראל לעשות צדק היסטורי.

דוד ביטן: היית שותף למתווה?

אורי פרדניק: אני נפגשתי עם השרה.

אורי פרדניק: היא נפגשה גם עם רבים אחרים.

פנינה תמנו: אני רוצה להודות לך, היושב-ראש.

פנינה תמנו: אני חושבת שההצהרה שלך לפיה אם הממשלה לא תתכנס להחלטה, שאינה תלויה בי, אתם תלכו בדרך של הצעת חוק, היא הצהרה מאוד חשובה, אמיצה.

פנינה תמנו: אני יודעת את כנות הלב שלך וניקיון הכפיים שלך בתפקיד הזה.

פנינה תמנו: אחרי ששמעתי את הרופא אני עוד יותר מזועזעת.

פנינה תמנו: אני חושבת שאנחנו צריכים להאיץ את התהליך ואף אחד לא יעמוד בדרכנו.

פנינה תמנו: אני חושבת שראוי שכל הנוכחים פה, כולל נציגי משרדי הממשלה, יחזרו לבוסים שלהם ויגידו להם: לא יעכבו אותם ולא יתעללו בהם יותר.

פנינה תמנו: אני מודה לך.

פנינה תמנו: לי אין בעיות אגו והיכן שצריך לתקן את המתווה, נתקן בהתאם למציאות.

דוד ביטן: לא, המתווה מצוין, אבל אנחנו צריכים עוד יותר טוב.

פנינה תמנו: בסדר גמור, אני איתך יד ביד ובעזרת השם אנחנו נפתור את זה.

דוד ביטן: תודה רבה לכולם, הישיבה נעולה.